Vrou vas oor miljoene se Ters-bedrogŉ 33-jarige vrou is in hegtenis geneem in verband met bedrog by die Werkloosheidsversekeringsfonds (WVF) se tydelike verligtingskama (Ters). “Nana Precious Mbuto is Dinsdag deur die Valke se span, wat ernstige korrupsie ondersoek, in hegtenis geneem,” het kol. Katlego Mogale, woordvoerder van die direktoraat vir prioriteitsmisdaadondersoeke (die Valke), gesê. Sy word daarvan beskuldig dat sy sedert April 2020 valslik aansoek gedoen het vir Ters-fondse van die departement van arbeid ter waarde van net meer as R2,6 miljoen. Sy het glo die besonderhede van twee entiteite, naamlik Sandy & Sissy Trading en Narrow Road Trading Projects gebruik. “Sy het na bewering ook ŉ vervalste lys van werknemers ingedien en met ŉ beampte van die departement (wat nog nie in hegtenis geneem is nie) saamgespan om onreëlmatig voordeel te trek uit die WVF se Ters-fonds,” het Mogale bygevoeg. Mbuto het Donderdag vlugtig in die Durbanse handelsmisdaadhof verskyn. Sy moet op 4 Maart weer in die hof verskyn vir haar formele aansoek om borgtog. Sy bly in aanhouding.